ኢትዮጵያና ግብጽ በአባይ ዙሪያ መከሩ
– የኢፌዴሪ ጠቅላይ ሚኒስትር ሃይለማርያም ደሳለኝ ከግብጹ ጊዜያዊ ፕሬዝዳንት አድሊ መንሱር ጋር ተወያዩ።መሪዎቹ በኩዌት ለአፍሪካ አረብ ጉባኤ በተገናኙበት ወቅት ፥ በአባይ ወንዝ ላይ በሚገነባው የታላቁ የኢትዮጵያ ህዳሴ ግድብ ዙሪያ ተነጋግረዋል።በውይይቱ ወቅት ግብጽ በግድቡ ላይ ያላትን ተሳትፎ በተመለከተ ያነሳችው ጥያቄ ተቀባይነት አለማግኘቱም ነው የተገለጸው።ጠቅላይ ሚኒስትር ሃይለማርያም ግብጽ ግድቡን ከኢትዮጵያ ጋር በጋራ ትገነባ ዘንድ በፕሬዝዳንት መንሱር የቀረበውን ጥያቄ ውድቅ አድርገውታል፤ በዚህም ውይይታቸው ያለውጤት ተጠናቋል።የኢትዮጵያ መንግስት ውሃው የሚፈስበትን አቅጣጫ ባለፈው ግንቦት ወር ያስቀየረ ሲሆን ፥ የግድቡ ግንባታም 30% ያክል ተከናውኗል።በአባይ ወንዝ ላይ ህልውናዋን የመሰረተችው ግብጽ የግድቡ መገንባት የማገኘውን የውሃ መጠን ይቀንሳል በሚል ስጋቷን ገልጻለች።በኤሌክትሪክ ሃይል ሽያጭ ኢኮኖሚዋን የማሳደግ ፍላጎት ያላት ኢትዮጵያ በበኩሏ ፥ የግድቡ ግንባታ በውሃ ፍሰቱ ላይ ምንም አይነት ተፅእኖ እንደማይኖረው አስረድታለች።የኢትዮጵያ ፣ ሱዳንና ግብጽ የውሃ ሚኒስትሮች በካርቱም ባደረጉት ስብሰባ የግብጽ ተቃውሞ ቢገጥመውም ፥ የአጥኝዎች ቡድን ያቀረበውን ሪፖርት ተግባራዊ ማድረግ በሚቻልባቸው ጉዳዮች ዙሪያ መምከራቸው ይታወሳል።ካለፈው ግንቦት ወር የቀድሞው ፕሬዝዳንት ሞሃመድ ሙርሲ በኋላ የፕሬዝዳንት አድሊ መንሱር እና የጠቅላይ ሚኒስትር ሃይለማርያም ውይይት የመጀመሪያው ነው።እ.ኤ.አ በ2010 ከግብጽ ውጭ ያሉ የአባይ ተፋሰስ ሃገራት የአባይ ወንዝን መጠቀም የሚያስችል ስምምነት ተፈራርመዋል። (ኤፍ ቢ ሲ)